*Miklya Luzsányi Mónika*

**Toronyélmény**

A wittenbergi Ágoston-rendi kolostor tornyának csendes kis dolgozószobája rakva volt könyvekkel. Ide vonult vissza Márton testvér nap mint nap, hogy a tanulmányait folytassa. Mióta a wittenbergi kolostorban élt, Johann von Staupitz, a rend vikáriusa lett a gyóntatópapja. Márton testvér naponta felkereste, hogy meggyónja bűneit.

– Túlzottan gyötröd magad, testvérem – szólt Lutherhez az öreg vikárius. – Állandóan a bűneid fölött aggódsz. Pedig nálad senki sem tartja be szigorúbban a regulát.

– Ha a Szentírásban Isten igazságáról olvasok, rettegés fog el. Mert ha Isten igazságos, akkor keményen megbünteti a legkisebb vétkemet is. És én soha nem találok feloldozást. Hiába gyónok, végzem el a kirótt penitenciát, alig fertályóra múlva már megint úgy rám nehezednek a bűneim, hogy szívem szerint szaladnék vissza a gyóntatószékbe ismét…

– No, akkor nincs más megoldás: magát Istent kell megkérdezned az ügyről – válaszolta a rendi elöljáró hamiskás mosollyal.

Luther csodálkozva nézett a vikáriusra. Istent? Hogyan is lehetne Istent csak úgy megkérdezni bármiről is? Isten fent trónol a magasságban, jó esetben meghallgatja az imádságokat, de leginkább csak a szentek közvetítésével jutnak el hozzá a hívek kérései.

– Tanulmányozd a Bibliát! A Szentírás Isten szava. Csak ott találhatsz választ a kétkedéseidre is – válaszolta Staupitz Luthernek.

Így Luther Márton Ágoston-rendi szerzetesnek az lett a dolga, hogy Bibliát és különböző bibliamagyarázatokat olvasson.

– Istennek szüksége van rád – szólt ellentmondást nem tűrő hangon a rendfőnök. Márton testvér tehát odaszentelte életét a Biblia tanulmányozásának, és írásmagyarázatot tanított a wittenbergi egyetemen.

Szerette a szerzetesi életet, de a lelke nem talált igazán nyugalmat. Ezért is járt fel nap mint nap a toronyszobába, hogy tanulmányozza a Szentírást, és választ kaphasson égető kérdéseire.

„Vajon hogyan, mivel érdemelhetjük ki Istentől az üdvösséget? Hiszen bármit is teszek, számításból teszem. Csak azért, mert félek a pokoltól” – rágódott nemegyszer, és sokszor éjszakáig olvasott és imádkozott, hogy megnyugtató választ találjon a Bibliából.

Pál apostol Rómaiakhoz írt levelét tanulmányozta aznap a toronyban már órák óta, amikor bizony elfogta a szükség. Kiment a mellékhelyiségbe, hogy elvégezze a dolgát. Az agya akkor is csak az olvasottak körül forgott, és mintegy villámcsapásként érte a felismerés:

– Kegyelemből, hit által üdvözülünk! Nem kell semmi jó cselekedet! Nem kell böjt és imádság! Mert az igaz ember hitből él!

Alig várta, hogy elvégezze a dolgát, már szaladt is a dolgozószobájába, hogy fellapozza a Szentírást, és leellenőrizze, jól emlékezett-e.

Jól emlékezett. Pál apostol írja a Római levélben: „Mert nem szégyenlem a Krisztus evangéliumát; mert Istennek hatalma az minden hívőnek üdvösségére... Mert az Istennek igazsága jelentetik ki abban hitből hitbe, miképpen meg van írva: Az igaz ember pedig hitből él.” (Róma 1,16–17)

Márton testvér hálásan borult térdre aznap a toronyszobában Isten előtt. Megértette, hogy Isten igazsága nem a kegyetlen büntetést és a számonkérést jelenti, hanem Isten kegyelmét és szeretetét. A bűnbocsánatot mi, emberek semmivel sem érdemelhetjük ki. Isten adja azt nekünk ingyen, kegyelemből. De bizony nem olcsó kegyelem ez, mert Isten Fia az életével fizetett a mi bűneink bocsánatáért.